L' Autoritat Catalana de Protecció de Dades (APDCAT) ha celebrat el Dia Europeu de la Protecció de Dades amb una nova jornada centrada en l'ètica i la privacitat, que ha tingut lloc a la seu de les institucions europees a Barcelona.
La directora de l'APDCAT, M. Àngels Barbarà, ha refermat que "la perspectiva ètica ha de regir la innovació tecnològica per protegir els valors, principis i drets inherents a les persones, davant d'un context digital que ens exposa a noves vulnerabilitats a través del tractament de les nostres dades personals".
Barbarà ha demanat "aplicar l'ètica quan es dissenyen, desenvolupen i utilitzen les tecnologies que fan servir dades personals i identificar les línies vermelles que no podem creuar, a través d'una anàlisi real i pràctica de què és èticament correcte" i ha reclamat "posar les persones al centre de la innovació tecnològica".
També ha recalcat que cal "analitzar com volem que els valors de la dignitat, la llibertat, l'autonomia personal, la igualtat, la democràcia, la solidaritat, la justícia i la confiança s'apliquin en la nova societat digital".
La directora de l'APDCAT ha incidit que "per poder iniciar i desenvolupar un debat realment profitós sobre com afrontar les noves situacions cal, en primer lloc, que identifiquem els dubtes que tenim sobre les tecnologies emergents des del punt de vista ètic.
Aquest és el camí que volem iniciar des de l'APDCAT, prenent com a base les iniciatives que ja estan endegades".
També ha fet incidència que "cal buscar el moment i lloc exactes per introduir la perspectives ètica i social, sense reduir els drets i principis ja regulats".
Per altra banda, ha assenyalat que "la innovació tecnològica no pot ser una finalitat en si mateixa, sinó que ha de tenir com a objectiu millorar el benestar i qualitat de vida de les persones.
Les tecnologies permeten manipular les persones, en un món filtrat per la visió que les entitats els volen fer arribar i els permet interferir, no només en la nostra vida personal o íntima, sinó també en la social i en l'àmbit de la nostra participació democràtica", ha reblat.
La directora de l'APDCAT ha clos la jornada amb les paraules del grup d'experts en ètica creat per Giovanni Buttarelli, supervisor europeu de protecció de dades: "la protecció de dades no és un tema tècnic o legal, és una qüestió profundament humana".
"La perspectiva ètica en les avaluacions d'impacte i en la intel·ligència artificial" ha estat la conferència que ha anat a càrrec d' Alessandro Mantelero, relator d'Intel·ligència Artificial i Protecció de Dades del Consell d'Europa.
Mantelero ha afirmat que "al Reglament Europeu de Protecció de Dades encara li manca aplicar una perspectiva ètica i social en les avaluacions d'impacte de les tecnologies que tracten les nostres dades, per avaluar com impacta en les persones".
I ha assenyalat que "la gestió del risc s'ha de basar en valors, i no en una simple avaluació de costos / beneficis".
Aquesta perspectiva ètica s'està treballant en el si de les institucions europees, com a element essencial per desenvolupar l'Agenda Digital Europea, que és, alhora, un dels pilars de l'estratègia per aconseguir un mercat únic digital.
La directora de l'APDCAT ha anunciat que es durà a terme una jornada sobre intel·ligència artificial en el marc del Mobile World Congress, per tractar sobre com la tecnologia afecta les persones i els seus drets.
L'acte ha comptat amb la col·laboració del Parlament Europeu i de la Comissió Europea i hi ha intervingut el director de la Representació de la Comissió Europea a Barcelona, Ferran Tarradellas, per destacar la importància de la regulació europea en matèria de protecció de dades i garantir la nostra privacitat d'acord amb els valors europeus.